CELEX: 62016CN0543
Language: da
Date: 2016-10-27 00:00:00
Title: Sag C-543/16: Sag anlagt den 27. oktober 2016 — Europa-Kommissionen mod Forbundsrepublikken Tyskland

9.1.2017   
            
            
               DA
            
            
               Den Europæiske Unions Tidende
            
            
               C 6/31
            
         Sag anlagt den 27. oktober 2016 — Europa-Kommissionen mod Forbundsrepublikken Tyskland
   (Sag C-543/16)
   (2017/C 006/38)
   Processprog: tysk
   
      Parter
   
   
      Sagsøger: Europa-Kommissionen (ved C. Hermes og E. Manhaeve, som befuldmægtigede)
   
      Sagsøgt: Forbundsrepublikken Tyskland
   
      Sagsøgerens påstande
   
   
               —
            
            
               Det fastslås, at Forbundsrepublikken Tyskland har tilsidesat sine forpligtelser i henhold til artikel 5, stk. 5 og 7, sammenholdt med bilag II og III til Rådets direktiv 91/676/EØF (1) af 12. december 1991 om beskyttelse af vand mod forurening forårsaget af nitrater, der stammer fra landbruget, idet den ikke traf supplerende foranstaltninger eller skærpede foranstaltninger, så snart det viste sig, at foranstaltningerne i handlingsprogrammet til gennemførelse af direktivets målsætninger ikke var tilstrækkelige, og den ikke har revideret handlingsprogrammet for at bringe det i overensstemmelse med de bindende krav i bilag II og III.
            
         
               —
            
            
               Forbundsrepublikken Tyskland tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Forbundsrepublikken Tyskland har tilsidesat artikel 5, stk. 5, i det den ikke har truffet nogen supplerende foranstaltninger eller skærpede foranstaltninger, selv om det senest ved oversendelsen af Tysklands femte rapport i henhold til direktivets artikel 10 for perioden 2008-2011 den 4. juli 2012 havde vist sig, at foranstaltningerne i det tyske handlingsprogram til gennemførelse af direktivets målsætninger ikke ville være tilstrækkelige.
   Derudover har Forbundsrepublikken Tyskland tilsidesat direktivets artikel 5, stk. 7, idet den ikke har revideret det tyske handlingsprogram, selv om dette i betragtning af den ovenfor nævnte rapport af 4. juli 2012 beskrevne situation ville have været nødvendigt. I denne forbindelse skulle Forbundsrepublikken i hvert fald have truffet det foranstaltninger, der ville svare fuldstændigt og behørigt til de indholdsmæssige krav i artikel 5, stk. 3 og 4, sammenholdt med direktivets bilag II og III.
   Dette er ikke tilfældet hvad angår de gældende tyske regler, eftersom de
   
               —
            
            
               med hensyn til princippet om en afbalanceret gødskning indeholder en beregning af gødningsbehovet, der ikke opfylder de faktiske behov for næringssalte for de enkelte kulturer, kravene i regionerne med forskellige jordbundsforhold og overholdelsen af gødskningens indflydelse på beskyttelsen af vandet, og tillader et overskud af næringssalte fra drifter på indtil 60 kg. N pr. hektar hvert år [jf. punkt 1, nr. 3), i bilag III til direktivet]
            
         
               —
            
            
               hvad angår forbudsperioder fastsætter en undtagelse for »fast staldgødning uden fjerkrægødning«, ikke indeholder en differentiering efter regioner med forskellige jordbundsforhold, former for gødning, procedurer for gødning og andre miljøfaktorer, og alene indeholder forbudsperioder af en varighed på to en halv til tre måneder [jf. punkt 1, nr. 1), i bilag III og punkt A, nr. 1), i bilag II til direktivet]
            
         
               —
            
            
               hvad angår kapaciteten af det foreskrevne opbevaringsanlæg for husdyrgødning foreskriver opbevaringskapaciteter, der lægger for korte forbudsperioder til grund og — bortset fra bekendtgørelserne for Berlin, Sachsen og Thüringen — kun vedrører opbevaring af flydende gødning [jf. punkt A, nr. 5), i bilag II til direktivet]
            
         
               —
            
            
               på græsarealer og midlertidige græsarealer under bestemte betingelser tillader tilførsel af en maksimal mængde gødning, der svarer til 230 kg. N pr. hektar hvert år [jf. punkt 2, første afsnit, i bilag III til direktivet]
            
         
               —
            
            
               hvad angår tilførsel af gødning på stejle skråninger fastsætter undtagelser for fast staldgødning, bortset fra fjerkrægødning, først fastsætter begrænsninger for tilførsel af gødning med højt kvælstofindhold fra en hældning på mere end 10 %, og kun forbud i dette tilfælde inden for en afstand af tre meter til vandkanten, og i den forbindelse i flere tilfælde afviger fra den relevante videnskabelige undersøgelse [jf. punkt A, nr. 2), i bilag II og punkt 1, nr. 3), litra a), i bilag III til direktivet]
            
         
               —
            
            
               kun forbyder tilførsel af gødning ved et snedække på mere end fem centimeter og når der er tale om »land, der er gennemfrossen og hvis overflade ikke tør op i løbet af dagen« (jf. punkt A, nr. 3), i bilag II, og punkt 1, nr. 3), litra a) og b), i bilag III til direktivet].
            
         Den tyske regerings regelmæssige henvisninger til den planlagte ændring af Düngeverordnung (bekendtgørelsen om gødning) afhjælper ikke de tilsidesættelser af direktivets artikel 5, stk. 5 og 7, der gøres gældende. De omhandlede regler er nemlig hverken trådt i kraft ved udløbet af den i den begrundede udtalelse fastsatte frist den 11. september 2014 eller derefter.
   
      (1)  EFT L 375, s. 1.